九日落莫憶同施少才集長沙
作者：楊萬里
朝代：宋

paragraphs: 九月九日今朝是，五里十里正未已。
良辰美景只自美，不如且著黑棋子。
濁醪不賤有如無，黄花新寄絕交書。
三年客裏兩重九，去年却得登高友。
醉吟嶽麓道林間，天風吹帽挂君山。
倒騎蹇馿下絕頂，眼花幾落賈誼井。
如今悔狂亦嬾游，不嫌清坐獨醒休。